《上隆兴赵帅》
宋代·危稹

买宅须买千万邻，季雅喜得王僧珍。
买山百万复谁与，襄阳节度真主人。
我生兀兀鑽蠹简，不肯低头植资产。
缀名虎榜二十年，依旧酸寒广文饭。
绿鬓伴作星星华，岂堪风雨犹无家。
大鹏小鷃各自适，只有鸿雁长汀沙。
弟昆团栾虽足乐，老屋萧条不堪著。
玉堂便是无骨相，也合专侬一丘壑。
近来卜筑穷冥搜，十里而近依松楸。
骊龙塘上邓家丘，半山老人所钓游。
半山天下文章伯，邓家声名亦辉赫。
断碑犹在古墙阴，好句曾经写山色。
买邻得此天所予，独欠山资觅无处。
平生骂钱作阿堵，仓卒呼渠宁肯顾。
君侯地位高入云，笔所到处皆成春。
万间广厦芘许还，岂无一室棲贫身。
王邓故处为邻曲，更得赵侯钱买屋。
便哦诗句谢山神，饮水也胜樽酒绿。

作者简介：危稹（1158～1234），南宋文学家、诗人。原名科，字逢吉，自号巽斋，又号骊塘。抚州临川（今属江西）人。 淳熙十四年进士，调南康军教授，擢著作郎兼屯田郎官，出知潮州，又知漳州。卒年七十四，文为洪迈所赏，诗与杨万里唱和，著有《巽斋集》。